[Foto’s] Padtoets: Suzuki Baleno 1.4 GLXDie Suzuki Baleno 1.4 GLX (Foto: Suzuki) Die motorbedryf gaan al ŉ geruime tyd deur ietwat van ŉ verandering. Net mooi 30 jaar gelede was ŉ sedan die mees verkoopte bakstyl gewees. Dan luikrugmotors en heel laaste bakkies en busse. Deesdae is almal bakkie-behep, ek self ook, en dit laat die sedan in ŉ moeilike posisie. Gelukkig sal daar altyd ŉ reusemark wees vir luikrugmotors. Suzuki het by die bekendstelling van die Baleno gesê: “Ons het besluit om getrou te bly aan dit waarin ons goed is. Klein, bekostigbare voertuie.” Dié Baleno is bewys van daai besluit en die resultate is puik. Die ontwerp van die Baleno val in plek en ooreenstemming met Suzuki se tema. Die karretjie is mooi afgerond en ietwat sportief dog heeltemal modern. Die binneruim is net so aangenaam. ŉ Indrukwekkende kattebak sal ŉ redelike hoeveelheid bagasie kan insluk en beenruimte vir agtersittendes is baie goed vir ŉ klein luikrug. Die bestuurdersitplek is lekker gemaklik en stel in ŉ japtrap nes jy hom wil hê. Die stuurwiel kan vir reik en kantel stel, so ŉ perfekte bestuursposisie is moontlik vir enige persoon, lank of kort. Die standaard-spesifikasievlak in die Baleno beïndruk. Daar is spoedbeheer en Bluetooth. ŉ Indrukwekkende klimaatbeheerstelsel en elektriese vensters voor en agter. Dié Suzuki sluit aan met die druk van ŉ knoppie, so jy kan sommer die sleutels in jou sak hou. Die Suzuki Baleno 1.4 GLX (Foto: Suzuki) Weereens bring dit my na die lekkerste deel. Hoe die Baleno voel op die pad. Ek was skepties oor die Baleno se krag. Ons het die bekendstelling op seevlak bygewoon en ŉ atmosferiese enjin het ongeveer 17% meer krag op seevlak teenoor Gauteng. Gelukkig het die Baleno nou al tyd gehad om lekker in te loop en die kar voel presies dieselfde as wat ek hom by die see onthou. Die Baleno weeg ŉ anoreksiese 915 kg en dit is die sleutel tot die Baleno-geheim. Jy het nie ŉ dorstige turboaangejaagde enjin nodig nie. Maak die kar lekker lig en laat die enjin rev. Die resep is na my mening puik. Die 1.4 liter-viersilinderenjin bied 68 kW teen 6 000 r/min en 130 Nm teen 4 000 r/min. Die enjin sit sy krag deur ŉ gewone 5-spoed-handrat met lekker lang ratte. Dit help om die toere laag te hou teen snelwegspoed, maar hou jou ook nie aanhoudend besig met die kierie in die verkeer nie. Indien jy vinnig ŉ gaatjie wil steel in die verkeer, spring ŉ rat of twee terug en die Baleno spring maklik in aksie. Die Baleno sal van 0 – 100 km/h nael in 10,9 sekondes en aanhou draf tot 175 km/h, beweer Suzuki. Ek sê hy is vinniger. Die lekkerste eienskap van die enjin is hy kan toertjies doen. Hy kan lekker hard trek as jy jou voet plant, maar indien jy rustig is, dan is hy asemrowend lig op brandstof. Die beste syfer wat ek behaal het, is 4.3 ℓ/100 km. Suzuki beweer ŉ syfer van 5.1 ℓ/100 km op die gekombineerde siklus. Heeltemal moontlik, glo ek. Die Suzuki Baleno 1.4 GLX (Foto: Suzuki) Die Baleno se ritgehalte verseker dat hy nie net vir die dorp geskik is nie, maar ŉ lekker reismaat sal wees vir die langpad. Die kajuit is stil binne en die vering soepel sodat slegte paaie jou nie deur die geelbladsye laat blaai vir ŉ chiropraktisyn nie. Annalize, Maroela Media se projekbestuurder, oorweeg dit sterk om self so ŉ Baleno aan te skaf. Sy voel veilig en bederf deur die luukshede. Sy voel die Baleno is lekker ruim en dat daar oorgenoeg krag is. Cyril, Maroela Media se leefstyljoernalis, meen: “Wat my veral opval, is dat die ontwerp tipies Suzuki is. Dit lyk sommer soos ŉ Suzuki voor jy die badge sien – en dis nie ŉ slegte ding nie. Ek hou baie van hoe die motor lyk – binne en buite. Ek ry ŉ Chev Sonic en is elke dag geïrriteerd met hoe hard die enjin raas. Die Suzuki is sag en vinnig en alles wat ek in ŉ luikrug soek. Hy gee jou die gemak van ŉ sedan in so ŉ klein kar. Al die ekstras is daar. Die kar voel stewig op die pad, maar ook asof jy hom met ŉ pinkie kan rondbeweeg. Hy is ontsettend lig op brandstof – my Sonic verbruik maklik twee keer soveel brandstof. Ek het ŉ week daagliks 20 km gependel en die naald het nie eens beweeg nie.” Ek gaan die Baleno so opsom: Dit is ŉ puik luikrug sonder fieterjasies. Suzuki het ŉ magdom goeie produkte tans op die mark en is deur Suid-Afrikaners self as handelsmerk van die jaar aangewys. Die bougehalte is goed en die enjin puik. Hy is selfs goed geprys … Die reeks lyk so: Die reeks word gedek deur ŉ 3 jaar/100 000 km-waarborg en ŉ 4 jaar/60 000 km-diensplan. Die kompetisie lyk so: 3 jaar/45 000 km- diensplan 4 jaar/60 000 km- diensplan 3 jaar/45 000 km- diensplan 3 jaar/45 000 km- diensplan 4 jaar/60 000 km- diensplan 7 jaar/200 000 km- dryfstelselwaarborg 3 jaar/60 000 km- diensplan Indien jy in die mark is vir ŉ luikrugmotor – kyk na almal. Die Baleno hoef vir geen mededinger terug te staan nie.